b'\n_START_ARTICLE_\nMBnet\n_START_PARAGRAPH_\nMBnet oli tietokonelehti MikroBitin lukijoilleen tarjoama s\xc3\xa4hk\xc3\xb6inen viestint\xc3\xa4j\xc3\xa4rjestelm\xc3\xa4 (my\xc3\xb6hemmin vain MB-lehden kotisivuna). Se oli alkuvaiheessa lankapuhelinmodeemilla k\xc3\xa4ytett\xc3\xa4v\xc3\xa4 BBS-j\xc3\xa4rjestelm\xc3\xa4 eli purkki, mutta nykyisin nimityst\xc3\xa4 k\xc3\xa4ytet\xc3\xa4\xc3\xa4n l\xc3\xa4hinn\xc3\xa4 MikroBitin WWW-sivustosta. Se oli aikoinaan maailman suurin purkki ja my\xc3\xb6s ainoa purkki, jolla oli hallussaan tuhannen linjan eli noden lisenssi PCBoard-ohjelmistoon. MBnetiss\xc3\xa4 oli laajimmillaan 250 nodea eli linjaa.\n_START_SECTION_\nWWW-pohjainen MBnet nyky\xc3\xa4\xc3\xa4n\n_START_PARAGRAPH_\nVuoden 2007 alussa uudistettu MBnet sis\xc3\xa4lt\xc3\xa4\xc3\xa4 IT-maailmaan liittyvi\xc3\xa4 uutisia, tietoa MikroBitti-lehdest\xc3\xa4, "nettijatkoja" lehden artikkeleihin sek\xc3\xa4 artikkeleita PDF-versioina MikroBitin tilaajille, jotka ovat rekister\xc3\xb6ityneet sivuston k\xc3\xa4ytt\xc3\xa4jiksi. Sivustolla ilmestyy my\xc3\xb6s NET.NYT-blogi, joka k\xc3\xa4sittelee yleens\xc3\xa4 tietokonemaailman sen hetkisi\xc3\xa4 kuumia keskustelunaiheita. Rekister\xc3\xb6ityneet voivat my\xc3\xb6s kommentoida n\xc3\xa4it\xc3\xa4 blogeja. Etusivulla julkaistaan p\xc3\xa4ivitt\xc3\xa4in vaihtuvat p\xc3\xa4iv\xc3\xa4n peli, p\xc3\xa4iv\xc3\xa4n ohjelma, p\xc3\xa4iv\xc3\xa4n linkki sek\xc3\xa4 p\xc3\xa4iv\xc3\xa4n kysymys._NEWLINE_Lehden tilaajilla oli my\xc3\xb6s p\xc3\xa4\xc3\xa4sy apajaosioille, jossa on lukematon kokoelma ohjelmia, pelej\xc3\xa4 sek\xc3\xa4 muita tiedostoja. Ajuriapaja, jossa oli suuri kokoelma laiteajureita, oli avoin my\xc3\xb6s muille sivuston k\xc3\xa4ytt\xc3\xa4jille. Sek\xc3\xa4 Apaja ett\xc3\xa4 Ajuriapaja on sittemmin lopetettu._NEWLINE_Sivusto tarjoaa lis\xc3\xa4ksi kaikille avoimen hintaseurannan, joka kattaa l\xc3\xa4hes kaikenlaiset tietokonekomponentit ja -ohjelmistot sek\xc3\xa4 oheislaitteet. Hintaseurannan hintatiedot tulevat Suomen tietotekniikkaliikkeist\xc3\xa4 ja nettikaupoista. Hintaseurannassa voi my\xc3\xb6s koota oman tietokonepaketin haluamistaan osista. Lis\xc3\xa4ksi hintaseurannassa on keskustelualue tilaajille, jotka haluavat kommentteja ostosuunnitelmistaan tai muista tietotekniikkaan liittyvist\xc3\xa4 asioista._NEWLINE_Tilaajat voivat my\xc3\xb6s myyd\xc3\xa4 omia tietokoneita, komponentteja ja ohjelmistoja MBnetin Bittip\xc3\xb6rssi-sivustolla. Bittip\xc3\xb6rssi on nyky\xc3\xa4\xc3\xa4n lopetettu._NEWLINE_Tilaajat saavat paikan nelj\xc3\xa4lle kotisivulle, ja niit\xc3\xa4 onkin valtava m\xc3\xa4\xc3\xa4r\xc3\xa4 MBnetin palvelimilla. Lis\xc3\xa4ksi toistaiseksi tilaajat saavat mbnet-p\xc3\xa4\xc3\xa4tteisen s\xc3\xa4hk\xc3\xb6postin k\xc3\xa4ytt\xc3\xb6\xc3\xb6ns\xc3\xa4.'